|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2016*** |  |

Pesterzsébet, 2016. december 26.

***ifj. Takaró Tamás, lelkész***

**KARÁCSONY ii.**

**Lectio:** Lukács evangéliuma 2, 1-20

***„És lőn azokban a napokban, Augusztus császártól parancsolat adaték ki, hogy mind az egész föld összeirattassék.*** ***Ez az összeírás először akkor történt, mikor Siriában Cirénius volt a helytartó.*** ***Mennek vala azért mindenek, hogy beirattassanak, kiki a maga városába.*** ***Felméne pedig József is Galileából, Názáret városából Júdeába, a Dávid városába, mely Bethlehemnek neveztetik, mivelhogy a Dávid házából és háznépe közül való volt;*** ***Hogy beirattassék Máriával, aki néki jegyeztetett feleségül, és várandós vala.***

***És lőn, hogy mikor ott valának, betelének az ő szülésének napjai. És szülé az ő elsőszülött fiát; és bepólyálá őt, és helyhezteté őt a jászolba, mivelhogy nem vala nékik helyök a vendégfogadó háznál. Valának pedig pásztorok azon a vidéken, akik künn a mezőn tanyáztak és vigyáztak éjszakán az ő nyájok mellett. És ímé az Úrnak angyala hozzájok jöve, és az Úrnak dicsősége körülvevé őket: és nagy félelemmel megfélemlének.***

***És monda az angyal nékik: Ne féljetek, mert ímé hirdetek néktek nagy örömet, mely az egész népnek öröme lészen:*** ***Mert született néktek ma a Megtartó, ki az Úr Krisztus, a Dávid városában.*** ***Ez pedig néktek a jele: találtok egy kis gyermeket bepólyálva feküdni a jászolban.*** ***És hirtelenséggel jelenék az angyallal mennyei seregek sokasága, akik az Istent dícsérik és ezt mondják vala: Dicsőség a magasságos mennyekben az Istennek, és e földön békesség, és az emberekhez jó akarat!***

***És lőn, hogy mikor elmentek az angyalok ő tőlök a mennybe, mondának a pásztoremberek egymásnak: Menjünk el mind Bethlehemig, és lássuk meg e dolgot, amelyet az Úr megjelentett nékünk.*** ***Elmenének azért sietséggel, és megtalálák Máriát és Józsefet, és a kis gyermeket, ki a jászolban fekszik vala.*** ***És ezt látván, elhirdeték, ami nékik a gyermek felől mondatott vala.*** ***És mindenek, akik hallák, elcsodálkozának azokon, amiket a pásztorok nékik mondottak.***

***Mária pedig mind ez ígéket megtartja, és szívében forgatja vala.*** ***A pásztorok pedig visszatérének, dicsőítvén és dícsérvén az Istent mind azok felől, amiket hallottak és láttak, amint nékik megmondatott.”***

**Alapige:** Lukács evangéliuma 2, 10-11

***„És monda az angyal nékik: Ne féljetek, mert ímé hirdetek néktek nagy örömet, mely az egész népnek öröme lészen: Mert született néktek ma a Megtartó, ki az Úr Krisztus, a Dávid városában.”***

Kedves Testvérek! Kis gyermekek voltunk még amikor szüleink megtanítottak nekünk egy dalt. Sok éven át nem is jutott eszembe. Aztán valahogy újra elém került, bizonyosan gyermekünk érkezése miatt. Ezt a dalocskát minden nap eléneklem a kislányunknak lefekvés előtt. Ez a szövege: *„Isten szeretet, mondd hát van e szebb, zengeni róla, nagy örömmel. / Értem földre szállt, Jézus megtalált, bűnöktől elgyötörten. / Vére megmosott, bűntől oldozott, mélységből felvett engem. / Isten szeretetet, mondd hát van-e szebb, zengeni róla nagy örömmel.”* Ez a gyermek dalocska tökéletesen elmondja karácsony lényegét! **Valami nagy örömről szól, amit Isten készített el az Ő gyermekei számára.**

**Isten örömszerző.** Meg szeretné örvendeztetni ezt a világot, amelyben oly nagy kincs az igazi öröm. A Szentírás egy helyen beszél a **„boldog Istenről”.** (I. Tim. 1: 11.) Akit ez a boldog Isten megragadhat, azt boldogítja.

A karácsonyi evangéliumban éppen erről van szó. Egyszerű, megvetett, szegény pásztoremberek valami különös, első hallásra megdöbbentő hírt hallanak Betlehem mezején. „*És mondta az angyal nekik: Ne féljetek, mert íme hirdetek néktek nagy örömöt, mely az egész népnek öröme lesz…”*

Az Istentől jövő hírnökök nagy örömöt hirdetnek örök időkre szólóan azoknak, akik meghallják az evangéliumot. Az evangélium pedig egy személyre mutat immár 2000 éve; Krisztusra! Isten maga állította önmaga és az ember közé Jézust, hogy a menny és a föld világát összekösse Általa. Éppen ezért a boldog Istent, csak a Jézusban való hit által lehet megtapasztalni.

Mi ennek az örömnek a tartalma? Megtudjuk ezt Isten hírnökeinek karácsonyi prédikációjából. Nem csak azt mondják el, hogy „*Ne féljetek, hirdetek néktek nagy örömöt, mely az egész népnek öröme lesz.”* **Elmondják azt is, hogy miként lesz Jézus az ember örömének forrása.** Így hallottuk: „*született néktek ma a Megtartó.”* Az Istentől elszakadt világba érkezik valaki, akinek van hatalma megtartania az embert.

Jézus, a földi szolgálatának a célját; Zákeusnak, a megtért főbankárnak a házában így mondta el maga az Úr: „*Mert az Emberfia azért jött, hogy megkeresse és megtartsa az elveszettet."* Luk.19:10. Jézus programja nem változott az eltelt kétezer évben: **megkeresni és megtartani az embert, Isten szeme fényét**. Úgy ahogyan az angyalok meghirdették már a csecsemő Jézusról karácsony éjjelén. **„Született néktek, a megtartó.”**

Keresi az embereket, hogy újjászülje és megtartsa őket. Keres minket bajban, betegségben, félelmek között. Keresi az Ő megtartásra való népét. Keres kórházakban, idősek-, fogyatékosok otthonaiban, keres minket életünk eseményei között és által. Keres különösképpen az Ő igéje által. Keres, hogy megtarthasson bennünket! Szeretné, ha egyszer test szerint is ott lennénk Nála, az Atya világában. Jézus sóvárogva várja, a találkozást velünk. Keresi a szíveket, s ha egyet megtalál, megment, akkor megtelik a menny örömmel! **De megtelik az a szív is, akire rátalált a jó Pásztor.**

Mindenki, akire rátalált már, az tudja: Ő volt, aki keresett, megmentett és Ő az, aki meg is fogja tartani az életemet Önmaga számára! „Született néktek ma a Megtartó!” Ez volt Jézus programja és ez ma is!

Egyszer az Úr Jézus előre küldte a tanítványait, Genezáret földjére, amíg Ő felment imádkozni egy hegyre. Gyötrelmes út várt a tizenkettőre a genezáreti tavon, mert a szél szembe fújt. Aztán a múló idővel az Úr, vizén járva közeledett a tanítványok csónakja felé. Ők megrémültek, mert kísértet láttak benne. De Ő így szólt: *„Bízzatok; én vagyok, ne féljetek!”* Péter: *„****Uram, ha te vagy, parancsolj, hogy hozzád mehessek a vizeken.” „Jövel!****”* És Péter elindult*. „De amikor látta a nagy szelet megrémült és süllyedni kezdett, kiáltott:* ***„Uram, tarts meg engem!”*** *Jézus pedig azonnal kinyújtván kezét, megragadta őt, és monda néki: „****Kicsinyhitű, miért kételkedtél?”***  *És a mikor beléptek a hajóba, elállt a szél. A hajóban levők pedig hozzámenvén: leborultak előtte, mondván:* ***Bizony, Isten Fia vagy!”*** *(Mt. 14:22-33.)* Péter apostol fizikailag is átélte, hogy van megtartója!

Sokak előtt nem ismeretlen ez történet, de a saját életük tapasztalat képen is! Nagy áldás az, hogy a gyülekezetünkben sokan mondhatjuk el Péter tapasztalatát. Amikor viharok tépték az életemet, amikor süllyedni kezdtem, amikor elvesztettem a hitemet, de kiáltottam: Jézus, tarts meg engem, különben elveszek: megtartott. Hány testvérem ül itt, akikről professzorok régen lemondtak már. Mert az orvostudomány, a józan ész és a tapasztalatok szerint el kellett volna merülniük a halál hullámaiban. De kiáltottak az Úrhoz: *Uram, tarts meg engem!* Milyen sokan közülük ma itt ünnepelhetik velünk az Úr Jézus születése napját.

Sokan mondhatják el: valamikor nagyon távol éltem Istentől. Úgy jártam keltem, mint a tékozló fiú, elrontva kapcsolatokat, eltékozolva tisztaságot, erőt, időt, elvesztve hitet és reményt, végül teljes elsüllyedésben. De amikor kiáltottam: *Jézus segíts, tarts meg!* Volt segítség! Úton volt már felém az én Uram; megmentett és életre tartott meg engem. Mindenkinek ilyenkor válik a hite, megpróbált, tűzben próbált hitté, valóságos Jézus tapasztalattá. Ezután mondjuk el térdre ereszkedve azt, amit a tanítványok: *Bizony Jézus, Te Isten Fia vagy*! Te voltál és vagy az én megtartóm!

Hogyan lett a megtartónkká? Úgy Testvérek, hogy **engedte magát elveszíteni**. Erről kiált felénk nagypéntek története. Akik nem szerették Őt, így beszéltek róla a kereszt alatt: *„Egyebeket megtartott, tartsa meg magát, ha ő a Krisztus, az Istennek ama választottja.” Luk. 23:35.*

De Isten választottja, az engedelmes áldozati Bárány nem magára gondolt a kereszten, hanem rám és rád. Engedte elvenni az Ő életét, hogy megtartson minket. Amit meghirdettek a Jézusról az angyalok születésekor, azt pecsételte meg halálában. Elveszett, hogy minket megtartson! Mielőtt letette földi szolgálatát, számot adott munkájáról az Atyának, így imádkozva: *„Mikor velük voltam a világon, én megtartottam őket a te nevedben; a kiket nékem adtál, megőriztem, és senki el nem veszett közülük, csak a veszedelemnek fia, hogy az írás beteljesüljön. Most pedig te hozzád megyek; és ezeket beszélem a világon, hogy ők az én örömemet teljesen bírják ő magukban. Én a te igédet nékik adtam…”* Jn. 17:12,13,14,a.

Jézus mindenkit megtart, akik Hozzá mennek. Akik pedig ezt átélik, ezzel együtt megkapják azt a nagy örömöt is, amiről az angyalok énekeltek karácsony éjjelén. Jézus főpapi imájában azt is mondta: „*Én a te igédet nékik adtam…”* Jézus Krisztus földre jövetelével egyúttal elhozta Isten igéit is. Ezeknek az igéknek a központjában pedig egy személy áll: Jézus. Ezért karácsony legdöntőbb kérdése az, hogy: **Mi lesz bennünk a Jézusról meghirdetett igével?**

Mi lett vele az első karácsonyon? **Akik a Jézusról szóló kijelentést elhitték, azokat célig vitték az igék.** Mindenkit Jézushoz vezettek! Ilyenek voltak a pásztorok, akik az éjszaka közepén, a nyájukat is a mezőn hagyva, gyermeki hittel indultak, hogy meg is tapasztalják azt, amit hallottak a hirdetett igében. Ilyenek lettek később a messzi kelet felől érkező tudósok is, akik sok akadályon keresztül jutva érkeztek Jézushoz. Ilyen volt Mária is, akiről azt olvastuk, hogy szívében forgatta azokat a különös kijelentéseket a Fiúkról, amelyekről a pásztorok adtak hírt Neki és Józsefnek.

A pásztorok nyertek hit-tapasztalatot elsőként, ezért ők lettek az első örvendezői karácsonynak. A napkeleti bölcsek Jeruzsálemben kaptak igei útmutatást Heródes papjaitól. Nagy utat tettek meg, de az ő hitük is tapasztalatot nyert, - megtalálták a gyermeket - ezért ők is örömmel a szívükben tértek haza. Mária útja volt a legnehezebb. Ő a Megváltó test szerinti édesanyja, de mert a pásztoroktól hallott igéket nem ejtette el, hanem megtartotta, a szívében forgatta, egy nap Jézus, Neki is megváltója és Megtartója lett!

Kedves Testvérek, **mindenkit ugyanoda visz az ige: Jézushoz**. Csak a másik embertől különböző módon történik ez bennünk és nem ugyanannyi idő alatt jutunk hitre ebbe a Jézusba. Ezért történik meg az, hogy valaki egy prédikáció hallatán gyermeki hitet nyerve Jézushoz ér; úgy mint a pásztorok.

Más nagyon távolról közeledik, akadályokon, szenvedéseken keresztül és sokáig is tart számára, amíg győz benne a Jézusról hallott ige. Be kell járnia hosszú lelki utazását a találkozásig, mint a bölcseknek. Némelyek pedig éveken, évtizedeken át utaznak „igéken keresztül” a Megtartójuk felé, mint Mária.

Nem tudom, hogy lelki értelemben Te hol tartasz. Befogadtad e már gyermeki hittel a Jézusról szóló örömhírt, mint a pásztorok. Vagy annyi mindenen túl, régóta közeledsz sok-sok akadályon át Hozzá, mint a bölcsek. Vagy épp évek, évtizedek óta hallgatod a Jézus szeretetéről szóló evangéliumot, és a szívedben őrzöl, forgatsz igéket, mint Mária. Én csak egy valamit tudok, hogy hirdetnem kell: **van Megtartód!** S ha ez a Jézusról szóló evangélium átjárhatja a szívedet, Te is átéled, hogy Neked is valami nagy örömöt készített az Isten! Befejezem.

**A Jézusban már gyermeki hittel bízók örök kérdése: hogyan maradhat szívünkben tartós ez az öröm?** Ha átéltük már az első szeretet tüzét, hogyan éghet bennünk tovább a telő időben is? Úgy ha másokat is megörvendeztethet rajtunk keresztül *„a boldog Isten”.* Akik az evangéliumot - a jó hírt - nem tartják meg, hanem továbbadják, azokban megmarad Jézus szeretete és öröme.

A pásztorok példája jut eszünkbe. Miután örvendezve haza indultak a Jézussal való találkozásból, egyszerűen elmondták az embereknek, amit tapasztaltak. Született nékünk a Megtartónk! **A pásztorok öröme úgy maradt meg, hogy szétosztották, nem tartották meg maguknak.** Lehetünk mi is a Nagy Pásztor örvendező kis pásztorai tovább mondva, énekelve: *„Isten szeretet, mondd hát van e szebb, zengeni róla, nagy örömmel. / Értem földre szállt, Jézus megtalált, bűnöktől elgyötörten. / Vére megmosott, bűntől oldozott, mélységből felvett engem. / Isten szeretetet, mondd hát van-e szebb, zengeni róla nagy örömmel.”*

Ámen!